Sotaveteraani Mauno, 97, halusi vielä kerran ampua Suomi-konepistoolilla – ”Eivät ne viimeksi noin kaukana pysyneet”

Nurmijärveläinen jatkosodan veteraani epäili aseen olevan nykyään raskaampi.

Jatkosodassa palvellut veteraani Mauno Tenhovirta pääsi toteuttamaan toiveensa ampua vuosien jälkeen Suomi-konepistoolilla.

Toiveen toteuttanut Sotaveteraaniliitto kertoo Tenhovirran olleen mukana Ilomantsin motin pahimmissa taisteluissa 1944.

Nyt hän sai käsiinsä samanlaisen aseen kuin Pohjois-Karjalassa 75 vuotta sitten.

– Nämä aseet taitavat nykyään olla raskaampia. Silloin minä jaksoin vielä hypätäkin tällaisen kanssa, 97-vuotias Tenhovirta sanoi.

Sotaveteraanin maalitaulu oli asetettu ampumaradalla 25 metrin päähän.

– Eivät ne viimeksi noin kaukana pysyneet. Tulivat ihan muutaman metrin päähän, Sotaveteraaniliitto kertoo Tenhovirran todenneen pilke silmäkulmassa.

Itsenäisyyspäivänä 2016 Tenhovirta tuli tunnetuksi luettuaan Linnan juhlissa runonsa presidenttiparille.